Diari Oficial de la Generalitat Valenciana


Sumari del DOGV 9566, del 31-03-2023 (2023/3388)

ORDRE 9/2023, de 28 de març, de la Conselleria d'Educació, Cultura i Esport, per la qual es modifica parcialment l'Ordre 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/03/28/9/dof/vci/html**

### Dades del document

Número de DOGV
:   9566

Data del DOGV
:   31-03-2023

Secció del DOGV
:   I. DISPOSICIONS GENERALS

Número del document
:   2023/3388


Data del document
:   28-03-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * llibre escolar
    * legislació
    * educació

ORDRE 9/2023, de 28 de març, de la Conselleria d'Educació, Cultura i Esport, per la qual es modifica parcialment l'Ordre 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals. [2023/3388]  
  
  
PREÀMBUL  
  
L'Ordre 26/2016, de 13 de juny, de la Conselleria d'Educació, Investigació, Cultura i Esport, regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i determina les bases reguladores de les subvencions, amb aquesta finalitat, destinades a centres docents privats concertats i centres docents de titularitat de corporacions locals.  
Aquesta Ordre ha suposat la implantació d'un programa de reutilització de llibres de text i material curricular en els centres docents sostinguts amb fons públics, a través de la gestió de la Conselleria d'Educació, Cultura i Esport, amb la creació als centres escolars d'un banc de llibres de text i de material curricular en els ensenyaments obligatoris, al qual les famílies de l'alumnat matriculat es poden acollir voluntàriament per tal de rebre, en cada curs escolar, els llibres i materials en règim de préstec, de forma gratuïta, amb el compromís de tornar-los a la finalització del curs i de donar-los un bon ús. Així mateix, aquest programa ha suposat el desenvolupament i foment en l'alumnat d'actituds de respecte i ús responsable dels béns finançats amb fons públics.  
  
D'aquesta manera, la gratuïtat de llibres de text i materials curriculars que ha regulat aquesta Ordre s'ha aplicat en els cursos corresponents a l'Educació Primària, l'Educació Secundària Obligatòria, la Formació Professional Bàsica i l'Educació Especial, en els centres públics i privats concertats de la Comunitat Valenciana.  
En conseqüència, vista la gran repercussió que té en l'estalvi de les famílies el programa de banc de llibres, especialment en l'actual context econòmicament advers, i amb l'objectiu de facilitar llibres de text i materials curriculars gratuïts a un major nombre d'alumnat i així incrementar el nombre de famílies beneficiàries, la Conselleria d'Educació, Cultura i Esport ha estimat oportú ampliar l'àmbit d'aplicació del programa del banc de llibres als dos cursos de l'etapa educativa de Batxillerat, reforçant així els serveis públics educatius.  
  
Així mateix, la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, regula els cicles formatius de Grau Bàsic en substitució de la Formació Professional Bàsica.  
Per això, és necessari modificar l'esmentada Ordre 26/2016, de 13 de juny, amb la introducció de modificacions en la redacció dels seus articles 2, 3, 8, 9, 11, 16, 25, tal com es detalla en l'Annex d'aquesta Ordre.  
En la tramitació d'aquesta Ordre de modificació s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència. Pel que fa als principis de necessitat i eficàcia, la norma s'adequa a un objectiu d'interés general, com és l'ampliació de l'àmbit d'aplicació del programa del banc de llibres als dos cursos de l'etapa educativa de Batxillerat, reforçant així els serveis públics educatius. Igualment, la norma s'ajusta al principi de proporcionalitat, ja que conté la regulació adequada i imprescindible, i estableix les obligacions necessàries a fi d'atendre l'objectiu que es pretén aconseguir.  
D'acord amb el principi de seguretat jurídica, la norma s'ha elaborat de manera coherent amb la resta de l'ordenament jurídic, amb la intenció de mantenir un marc normatiu estable, predictible, integrat i clar. En aplicació del principi de transparència, s'ha donat publicitat a la iniciativa normativa i als mateixos documents del procés d'elaboració, i s'han realitzat els tràmits d'audiència pertinents. Per últim, des del punt de vista de l'eficiència, s'ha buscat racionalitzar la gestió dels recursos públics en tot el procediment de concessió de les ajudes.  
  
Així mateix, s'ajusta al que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
D'altra banda, les subvencions que regula, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea perquè no és aplicable l'article 107, apartat 1, del Tractat de Funcionament de la Unió Europea, atés que les persones destinatàries finals d'aquestes ajudes són persones físiques i, per tant, no afecten els intercanvis comercials entre els estats membres.  
  
En el procés d'elaboració d'aquesta Ordre, i en compliment de la normativa vigent, s'han emés els informes pertinents. Així mateix, d'acord amb el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'han realitzat els tràmits d'audiència pertinents amb les entitats més representatives per raó de la matèria, la Mesa Sectorial d'Educació i el Consell Escolar, i han emés informe la Mesa Sectorial d'Educació i el Consell Escolar, així com l'Advocacia General de la Generalitat i la Intervenció Delegada de la Conselleria competent en matèria d'educació.  
Per tant, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament general de subvencions, i l'article 49.1.3 de l'Estatut d'Autonomia, i en virtut de les atribucions que em confereixen l'article 28 de la Llei 5/1983, de 30 de desembre, del Consell; l'article 160.2 de l'esmentada Llei 1/2015, i el Decret 173/2020, de 20 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport; a proposta de la Direcció General de Centres Docents, una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i conforme amb el Consell Jurídic Consultiu de la Comunitat Valenciana.  
  
  
  
ORDENE  
  
Article únic. Modificació parcial de l'Ordre 26/2016, de 13 de juny, de la Conselleria d'Educació, Investigació, Cultura i Esport  
Es modifiquen els articles 2, 3, 8, 9, 11, 16, 25 de l'Ordre 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals, en els termes que figuren en l'annex.  
  
  
  
DISPOSICIÓ ADDICIONAL  
  
Única. No-incidència pressupostària  
L'aplicació i el posterior desenvolupament d'aquesta Ordre no podrà tindre cap incidència en la dotació de tots i cadascun dels capítols de despesa assignats a la Conselleria competent en matèria d'educació i, en tot cas, haurà de ser atés amb els mitjans personals i materials de la Conselleria competent per raó de la matèria.  
  
  
DISPOSICIONS TRANSITÒRIES  
  
Primera. Normativa aplicable a convocatòries anteriors  
Les convocatòries d'ajudes que siguen anteriors a l'entrada en vigor d'aquesta Ordre es regiran pel que estableix la normativa que estava vigent en la data en què es van publicar.  
  
Segona. Participació de l'alumnat de Batxillerat en el banc de llibres de text i material curricular per al curs 2023-2024  
Excepcionalment, per a la constitució del banc de llibres de Batxillerat per al curs 2023-2024, el lliurament del 85 % dels llibres i material curricular de primer de Batxillerat tindrà la mateixa consideració que el lliurament d'un lot complet.  
  
Tercera. Admissió de llibres i materials curriculars lliurats per l'alumnat de primer de Batxillerat en finalitzar el curs 2022-2023  
Excepcionalment, els llibres de text i materials curriculars de primer de Batxillerat lliurats en finalitzar el curs 2022-2023 presentaran estats de conservació diversos, atés que el que disposa aquesta norma no estava vigent en el moment de començar el curs, motiu pel qual els centres hauran de ser flexibles en l'admissió dels llibres i de materials curriculars. No obstant això, no s'ha d'oblidar que la finalitat última és la reutilització dels materials. Per aquest motiu, s'admetran sempre que no es dificulte la lectura dels textos i que, per tant, siguen susceptibles de ser reutilitzats.  
  
  
DISPOSICIÓ DEROGATÒRIA  
  
Única. Derogació normativa  
Queden expressament derogades totes les disposicions del mateix rang o inferior que s'oposen al que es disposa en aquesta Ordre.  
  
  
DISPOSICIÓ FINAL  
  
Única. Entrada en vigor  
La present Ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 28 de març de 2023  
  
La consellera d'Educació, Cultura i Esport,  
RAQUEL TAMARIT IRANZO  
  
  
  
ANNEX ÚNIC  
Modificació parcial de l'Ordre 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i material curricular, a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals.  
  
  
U  
Es modifica l'article 2 d'acord amb la redacció següent:  
«Aquesta Ordre serà aplicable en els cursos corresponents a l'Educació Primària, l'Educació Secundària Obligatòria, els cicles formatius de Grau Bàsic, l'Educació Especial i el Batxillerat, en els centres públics i privats concertats de la Comunitat Valenciana.»  
  
  
Dos  
Es modifica l'article 3 d'acord amb la redacció següent:  
«Es tracta del fons de llibres de text i materials curriculars constituït pels materials didàctics seleccionats o confeccionats pels equips pedagògics dels centres educatius per al desenvolupament dels currículums oficials dels cursos corresponents a les etapes educatives obligatòries i al Batxillerat, destinats a ser utilitzats per l'alumnat que participe en el programa de reutilització de llibres i material curricular regulat en aquesta Ordre.»  
  
Tres  
Es modifica l'apartat 1 de l'article 8 d'acord amb la redacció següent:  
«1. Podrà participar en el banc de llibres l'alumnat d'Educació Primària, Educació Secundària Obligatòria, cicles formatius de Grau Bàsic, Educació Especial i Batxillerat, escolaritzat en els centres públics i en els centres privats concertats de la Comunitat Valenciana que participen en la creació del banc de llibres.»  
  
Quatre  
Es modifica l'apartat 2 de l'article 9 d'acord amb la redacció següent:  
«2. L'alumnat participant en el banc de llibres disposarà gratuïtament, en règim de préstec, dels llibres de text o del material curricular seleccionat pel centre per als ensenyaments que estiga cursant.»  
  
  
Cinc  
Es modifica l'apartat 2.a de l'article 11 d'acord amb la redacció següent:  
«a) Els materials curriculars impresos en paper tindran una vida útil de quatre anys, com a norma general, a comptar des de la incorporació al programa de reutilització, sense perjuí del que dispose la normativa pel que fa a la vigència dels llibres de text i materials curriculars i la vigència dels currículums oficials.»  
  
Sis  
Es modifica l'apartat 2 de l'article 16 d'acord amb la redacció següent:  
«2. Una vegada conclòs el curs escolar, els llibres de text, els materials curriculars i els materials d'elaboració pròpia d'Educació Primària, Educació Secundària, cicles formatius de Grau Bàsic i Batxillerat seran reintegrats i depositats en els centres perquè siguen revisats i utilitzats en els cursos següents. A aquest efecte, la comissió per a la coordinació i la gestió del banc de llibres dissenyarà i organitzarà el procediment d'admissió i valoració dels materials curriculars, que incorporarà les normes arreplegades en aquesta Ordre, i que podrà comptar amb la col·laboració voluntària de pares, mares i representants legals de l'alumnat, tal com s'estableix en el punt set de l'article 12 d'aquesta Ordre.»  
  
  
Set  
Es modifica l'apartat 1 de l'article 25 d'acord amb la redacció següent:  
«1. La finalitat d'aquest programa és la concessió de subvencions i la dotació econòmica per a la reposició i renovació dels bancs de llibres en els centres educatius de la Comunitat Valenciana sostinguts amb fons públics que impartisquen Educació Primària, Educació Secundària Obligatòria, cicles formatius de Grau Bàsic, Educació Especial i Batxillerat.»


Còpia Permalink ELI